KÖLFEL.
105.
Oupwe kilisou ngeni ewe Samol mi Lapalap, oupwe köri itan. Oupwe asilefeili an kewe föför lein chon ekewe mwü. 
Oupwe köl ngeni, oupwe kölün mwareiti i, oupwe apworausa an kewe föför meinisin mi amwarar. 
Oupwe fokun ingemwareiti itan mi pin. Chokewe mi kütta ewe Samol mi Lapalap repwe meseik. 
Oupwe kütta ämi alilis me ren ewe Samol mi Lapalap, oupwe kütta i fansoun meinisin. 
Oupwe chechemeni ekewe föför mi amwarar a föriir. Oupwe chechemeni an kewe manaman me an kewe kapwüng a eäni, 
ämi mwirimwirin Apraham nöün Kot we chon angang, ämi mwirimwirin Jakop kewe, ätewe mi fil me ren. 
Ewe Samol mi Lapalap i ach we Kot, an kewe allük ra fän iten unusen fanüfan. 
I a chechemeni an we pwon tori feilfeilachök, an we kapas a anüküchara ngeni engeröü täppin aramas. 
A chechemeni ewe pwon a eäni ngeni Apraham, ewe pwon a eäni fän akapel ngeni Isaak. 
A anüküchara ewe pwon ngeni Jakop pwe eu allük, pwal eu pwon esemüch. 
Iwe, a apasa, “Üpwe ngonuk ewe fanü Kanaan pwe fanüom.” 
Lupwen nöün Kot kewe aramas ra fokun chokükün, lupwen ra chon siamü lon ewe fanü Kanaan 
o saifetal seni eu fanü tori pwal eu fanü, seni eu mwü tori pwal eu mwü, 
Kot esap mwüt ngeni eman pwe epwe ariaföüür. A apwüngü ekewe king pokiter 
o apasa, “Ousap atapa nei kewe mi fil, ousap afeiengaua nei kewe soufos.” 
Lupwen ewe Samol mi Lapalap a awarato eu lengita won ewe fanü o angei seniir ener mongö meinisin, 
a tinala eman mwän itan Josef epwe akom mwer, ätewe ra amömöla pwe epwe eman amanau. 
Pechen ra föfö ren selimächä, nge üan a katolong lon efoch ring seni mächä, 
tori a fis mine a fen apasa, nge än ewe Samol mi Lapalap we kapas a alletätä pwe a pwüng. 
Mürin, ewe kingen Isip a tinala eman pwe epwe amusa Josef, ewe mi nemeni ekewe mwü a angasala i. 
A seikätä i pwe epwe samol lon imwan o nemeni mettochun meinisin. 
Epwe nemenem won nöün kewe samol o aiti ngeni nöün kewe souakom tipachem. 
Mürin, Jakop a feila Isip o siamü lon ewe fanü. 
Nge ewe Samol mi Lapalap a fokun achomonga nöün kewe aramas o apöchöküleer lap seni chon oputeer. 
A akulu leluken chon Isip, pwe ra oput nöün kewe aramas o eäni rawangau ngeni nöün kewe chon angang. 
Mürin, Kot a tinala Moses nöün we chon angang me Aaron ätewe i a filätä. 
Ir ra föri an kewe asisil me manaman me lein ekewe aramas me lon ewe fanü Isip. 
Kot a tinala rochopwak o arochokichi ewe fanü, nge ekewe chon Isip ra chök ü ngeni an kewe kapas. 
Iwe, a awili ngeni cha ar kewe koluk, pwe ekewe ikenen lor ra mäla. 
Fanüer a ur ren kairü, ra mwo nge tolong lon imwen ar we king. 
Kot a kapas, nge ra war chomong pwiin loong, pwal nikken ra nom lemenen fanüer. 
A apüngätiu wor ütten fau akasiwilin üt, pwal fifi a fi ekis meinisin won fanüer, 
Kot a atai ar irän wain me ar irä fiik o atatakisi irän fanüer meinisin. 
Iwe, a kapas, nge ekewe lifichimas ra war, pwal ekewe kükün lifichimas resap lea. 
Ra eni meinisin mine a mär me won fanüer o eni uän fotar irä. 
Iwe, a niela ekewe mwänichi meinisin me lon fanüer, chokewe ra nöüniir lupwen ar pöchökül. 
Mürin, Kot a emwenawu chon Israel fän silifer me kolt. Esap wor eman me lein chon ar kewe ainang a apwangapwang. 
Iwe, chon Isip ra pwapwa, lupwen chon Israel ra towu, pun ra fokun niuokusitiir. 
Kot a anomu eu kuchu wor pwe pwölüpwölür, pwal eu ekkei, pwe epwe asarameer lepwin. 
Ra tüngor, nge i a awarato ekewe machang iter kweil, a ngeniir mongö mi chomong seni läng. 
A asangafeseni ewe achau pwe koluk a puwu seni, a pulong lon ewe fanüapö usun eu chapupu. 
Pun Kot a chechemeni an we pwon mi pin a eäni ngeni nöün we chon angang Apraham. 
Iei mine a emwenawu nöün kewe aramas mi fil fän pwapwa me mweireiren köl. 
Iwe, a ngeniir fanüen chon ekewe mwü, nge ir ra fanüeni ewe fanü o feiöchüni än ekewe aramas angang. 
Ei a fis pwe nöün kewe aramas repwe aleasochisi an kewe pwüüng o apwönüetä an kewe allük. Ousipwe mwareiti ewe Samol mi Lapalap. 
