KENESES.
23.
Iwe, ükükün ierin manauen Sara ipükü rüe me fisu. 
Iwe, Sara a mäla lon Kiriat Arpa, a pwal iteni Hepron, lon ewe fanü Kanaan. Nge Apraham a tolong ren pwe epwe kechüeiti Sara o ngüngüres won. 
Mürin, Apraham a ütä seni ewe somä, a feila ren ekewe chon Hit o üreniir, 
“Ngang eman wasöla mi siamü remi. Ouse mochen oupwe amömö ngeniei eu fanü pwe ai lenien peias, pun üa mochen peiaseni ai ei somä.” 
Nge ekewe chon Hit ra üreni Apraham, 
“Äm samol, kopwe aüselingakem. En eman samol mi lap leim. Kopwe peiaseni om we somä lon eu äm lenien peias mi mürina seni meinisin. Ese wor eman leim epwe amwöchü senuk an lenien peias ika epetuk seni om kopwe peiaseni om we somä.” 
Mürin, Apraham a chapetiu mwen ekewe chon Hit 
o üreniir, “Are iei letipemi pwe üpwe peiaseni ai we somä, ouse mochen oupwe tüngor ngeni Efron nöün Soar we fän itei, 
pwe epwe amömö ngeniei an we pwangen achau lon Makpela, a nom lesopolan tanipin we. Epwe amömö ngeniei ren unusen liwinin fän mesemi pwe üpwe eäni lenien peias.” 
Nge Efron a püsin mot lein ekewe chon Hit lon ewe lenien mwicheich lon asamalapen an telinimw. Iwe, a üreni Apraham me fän mesen ekewe chon Hit meinisin, 
“Apwi ai samol, kopwe aüselingaei. Üpwe fang ngonuk unusen ewe tanipi me ewe pwangen achau mi nom lon. Üpwe fang ngonuk ewe tanipi me fän mesen aramasei kei pwe kopwe peiaseni om we somä lon.” 
Mürin, Apraham a chapetiu mwen chon ewe fanü 
o kapas ngeni Efron me fän meser meinisin, “Kose mochen kopwe pwal aüselingaei. Üpwe mönätiu liwinin ewe tanipi. Kose mochen kopwe angei liwinin pwe üpwe tongeni peiaseni ai we somä ikenan.” 
Iwe, Efron a üreni Apraham, 
Ai samol, kopwe aüselingaei. Mön ei fanü engol paun silifer a chök möngin me rech. Kopwe chök peiasenala om we somä.” 
Iwe, Apraham a tipeeu ngeni Efron. A kiloni ewe silifer Efron a fos usun me mwan fän mesen ekewe chon Hit, pwe epwe ngeni ükükün engol paun silifer. Iwe, Apraham a aea ewe kilo ekewe chon amömö lon ewe leni ra aea. 
Iei usun Apraham a eäni ewe tanipin Efron lon Makpela a nonom ötiuen Mamre, ewe tanipi me ewe pwangen achau mi nom lon, pwal ekewe irä meinisin mi nom won unusen ewe fanü. 
Iwe, a anükünük me fän mesen ekewe chon Hit ra mwich lon asamalapen an we telinimw, pwe Apraham a eäni ewe tanipi. 
Mürin, Apraham a peiaseni Sara pwülüan we lon ewe pwangen achau lon Makpela ötiuen Mamre a pwal iteni Hepron, lon ewe fanü Kanaan. 
Iei usun ewe tanipi me ewe pwangen achau mi nom lon, än ekewe chon Hit me lom, Apraham a eäni pwe an lenien peias. 
